Hans Jacob Jacobsen

Hans Jacob Jacobsen (skaldanavn Heðin Brú) varð føddur í Skálavík 17. august 1901. Andaðist 18. mai 1987. Hann hevur havt stóran týdning fyri føroyska bókmentasøgu og er rithøvundurin aftanfyri m.a. skemtiligu skaldsøguna Feðgar á ferð. Eisini hevur hann skrivað ymiskar stuttsøgur. 

Hans Jacob Jacobsen var á Føroya Fólkaháskúla veturin 1919 - 1920, og haðani fór hann til Danmarkar á landbúnaðarskúla. Síðani arbeiddi hann nøkur ár á ymsum gørðum, og í 1925 fór hann á Landbúnaðarháskúlan í Keypmannahavn, har hann tók prógv sum búnaðarfrøðingur í 1928. Eftir at hann var komin aftur til Føroya, arbeiddi hann innan landbúnaðin, og í 1942 varð hann settur sum búnaðarráðgevi. Skrivingin, sum var byrjað í lestrarárunum í Danmark, var ítriv, hann hevði við síðuna av dagliga yrki sínum. Umframt skaldsøgur og stuttsøgusøvn týddi hann ein hóp av bókmentum til føroyskt.

Hansara síðstu dagar gingu mest við at týða ymisk ævintýr og at skriva bókina Endurminningar, og í 1982 vann hann tann høgt metta bókmentaheiðurin Holberg-medaljuna.

 Virðislønir 
 1964: Mentanarvirðisløn M. A. Jacobsens 
 1964: Statens Kunstfond (fyri Fjallaskuggan)
 1980 saman við Elinborg Lützen: Barnabókaheiðursløn Tórshavnar Býráðs( fyri Ævintýr I-VI)
 1982: Holberg-medaljan

 Útgávur 
 Egin verk 
 Lognbrá, skaldsøga, 1930 
 Fastatøkur, skaldsøga, 1935 (framhald av Lognbrá)
 Fjallaskuggin, stuttsøgusavn, 1936
 Feðgar á ferð, skaldsøga, 1940
 Flókatrøll, stuttsøgusavn, 1948
 Leikum fagurt, skaldsøga, 1963
 Purkhús, stuttsøgusavn,1966
 Men lívið lær, skaldsøga, 1970
 Búravnurin, stuttsøgusavn, 1971
 Tað stóra takið, skaldsøga, 1972
 Endurminningar, 1980

 Týðingar 
 Ævintýr 1, 1959
 Ævintýr 2, 1964
 Ævintýr 3, 1968
 Ævintýr 4, 1970
 Knut Hamsun: Vælferðin, 1972
 Ævintýr 5, 1973
 Martin A. Hansen: Dupultmyndin, søgusavn, 1973
 Ævintýr 6, 1974
 William Heinesen: Glataðu spælimenninir, 1975
 William Heinesen: Móðir sjeystjørna, 1975
 F. M. Dostojevskij: Tey á Steffansleiti, 1977
 F. M. Dostojevskij: Karamasovbrøðurnir, bd I - III, 1978

 Keldur 
Árni Dahl: Bókmentasøga II - 1876 - 1939, Fannir 1981

 Slóðir úteftir 

Bólkur:Føroyskir rithøvundar
Bólkur:Føroyskir skaldsøguhøvundar
Bólkur:Føðingar í 1901
Bólkur:Føroyskir týðarar
Bólkur:Andlát í 1987
Bólkur:Skálvíkingar